  Виталий Пронин Семья кылдытон шоры толло но туала синмын учкон Кыӵеен адӟе пиосмурт кышномуртэз? Воштӥське-а воргоронлэн нылкышно шоры учкемез дауръёс ортчемъя? 19-тӥ даурысь этнографъёслэн цитатаоссы пумысен ми куримы туала пиосты мылкыдзэс вераны. В. Кошурников: Вотякъёс уг кузпалъясько, зол яратыса яке синмаськыса - семья кылдытон герӟаськемын экономической мугъёсын. Вотяк ужась нылмуртэз ӵемгес кышно басьтэ - сыӵезэ, кудӥз нылпи вайыны быгатоз. Александр Бикузин: - Вашкала вакытъёсы вань калыкъёслэн озьы вал: бырйылӥзы кужмо но таза нылъёсты, ӟеч ужась луозы шуыса. Нош али секыт ужлэн кулэлыкез собыдӟа ӧвӧл ни, соин ик чеберез ныл шоры учко. Олокыӵе но дун-чылкыт Валентинъёс, 8-тӥ Мартъёс, яратон сярысь кырӟась голькыт воргоронъёс. Тьфу! Н. Первухин: Вуоно кузпалзэ бырйыкуз, вотяк туж ик уг сюлмаськы солэн чеберез сярысь, валтӥсь луэ казакныллэн юрт котырын чупрес ужаны быгатэмез но кужмыз. Сергей Максимов: - Вань ук вылтуслэн чеберез но пуш дуннелэн чеберез… Дӥсьсэ учкыса, адямиез пумитало, визьзэ учкыса, кышно быръё. Мон кыксэ ик - чеберлыкез но, визез но - огкадьгес дунъясько. Нош кужым сярысь ке вераськоно... Мон малпасько, кышноме уг келя ужаны колхозэ. Огъя малпанэ таӵе: Первухинлэн веранэз туала егит удмуртъёслэн улоназы актуальной ӧвӧл ни. Г. Верещагин: Пиосмуртъёс кышноосынызы тупаса уло, кусыпъёссы лякытэсь, воргорон, кышноезлэсь юатэк, номыр уз кары. Удмурт кышномуртъёс, ӟуч нылкышноосын ӵошатыса, целомудренноесьгес, нош пиосмуртъёс ӧжытгес юо. Гриша Григорьев: - Удмурт кышноос зэмзэ но картъёсынызы кенешысагес уло. Семьяен кивалтонэз ас вылаз одӥгез шер басьтэ. Нош куддыр кышномурт, пиосмуртлэсь ляб сямзэ шӧдыса, со вылэ тубе, вылаз ворттылыны ӧдъя. Но та учырын пиосмуртлэн янгышез вань, дыр. Мукет сямен но луылэ, куке пиосмурт кивалтонэз ас вылаз басьтэ. Соку, мон малпамъя, кылдэ юн, кужмо семья. Но ӵемысь со семьяын кышномуртлэн малпанэз лыдэ уг басьтӥськы. Со но умой ӧвӧл. Соин ваньмыз ӵош, кенешыса лэсьтӥськыны кулэ. Но, мон малпамъя, берпуметӥ кылэз воргорон вераны кулэ. Анастасия Шумилова Теги: Малпанъёс  